עירית קפלן

ביוגרפיה

למדה בבית הספר התיכון שז"ר בבת ים במגמת התיאטרון של זהבה מזור.
בשנת 1998 סיימה 3 שנות לימודי משחק במחזור ל"ו של בית הספר למשחק בית-צבי. במהלך לימודיה זכתה במלגת הצטיינות של שלוש שנים, וסיימה כל שנת לימוד כתלמידה מצטיינת.

קריירה בתיאטרון

בתיאטרון הספרייה: ב-1998 גילמה את פגין בהצגה "הפלייבוי של עולם המערב" שכתב ג'ון מ. סינג וביים עידו ריקלין, וגילמה את המכשפה בהצגה "האריה, המכשפה וארון הבגדים" שכתב גלן רובינס על פי ספרו של ק"ס לואיס. ב-1999 גילמה את תרזה בהצגה "איך אוהבים אחרים" שכתב אלן אייקבורן וביים מיטקו בוזקוב. ב-2000 גילמה את אשת פוטיפר בהצגה "יוסף וכתונת הפסים המשגעת" שכתבו אנדרו לויד וובר וטים רייס וביים משה קפטן. 
גילמה את טיטניה בהצגה "חלום ליל קיץ" שביים עידו ריקלין ועלתה בתיאטרון הלאומי של ויימאר בגרמניה בשיתוף עם תיאטרון הקאמרי.
בתיאטרון הקאמרי: ב-2001 גילמה את אודרי בהצגה "כטוב בעיניכם" מאת שייקספיר שביים עמרי ניצן. ב-2002 גילמה את בולבה בהצגה "רווקים ורווקות" מאת חנוך לוין שביים אלדד זיו, ועל תפקידה בהצגה זו זכתה במלגה ע"ש עדנה פלידל לשחקנית המבטיחה. באותה שנה החלה לגלם את החצרונית במחזמר "עוץ לי גוץ לי" שכתב אברהם שלונסקי וביים רוני פינקוביץ' ע"פ ההצגה המקורית שביים יוסי יזרעאלי. ב-2003 גילמה את קלרה בהצגה "כובע הקש האיטלקי" שכתבו אז'ן לביש ומארק מישל וביים מיטקו בוזקוב. ב-2005 גילמה את ציפי ודמויות נוספות בהצגה "פלונטר" שכתבה (בשיתוף השחקנים) וביימה יעל רונן. ב-2006 גילמה את הלן לצד מיכה סלקטר בהצגה "שמנה" מאת ניל לביוט שביים משה נאור, ועל תפקידה קיבלה את פרס הקאמרי לשחקנית הראשית המצטיינת. באותה שנה גילמה את אנטואנט בהצגה "יתוש בראש" שעיבד דורי פרנס ע"פ ז'ורז' פדו וביים עמרי ניצן. ב-2007 גילמה את פנינה בהצגה "היה או לא היה" מאת עדנה מזי"א שביים עמרי ניצן. ב-2009 שיחקה בהצגה "ינטל" שכתבו לאה נפולין ויצחק בשביס זינגר (ע"פ סיפור קצר של בשביס זינגר "ינטל בחור ישיבה") וביים משה קפטן. 
ב-2011 שיחקה בהצגה "שיץ" מאת חנוך לוין שביים יגיל אלירז, הפקה בשיתוף תיאטרון מראה קריית שמונה; שיחקה בהצגה "זהב טורקי" שכתב חנן פלד (ע"פ המחזה "האוצר של נפוליאון" מאת שלום עליכם) וביים משה קפטן; והחלה לגלם את קוסט במחזמר "קברט" מאת ג'ו מאסטראוף שביים עמרי ניצן. ב-2012 גילמה את שוורציסקה בהצגה "פופר" מאת חנוך לוין שביים מוני מושונוב. ב-2013 גילמה שש דמויות שונות בהצגה "איש קטן, מה עכשיו?" מאת הנס פאלאדה שביים איתי טיראן, וגילמה את מריה, אשתו של הטנור (דביר בנדק) בהצגה "שיגעון באופרה" מאת קן לודביג שביים משה נאור. ב-2014 שיחקה בהצגה "דבר מצחיק קרה" את תפקיד דומינה, אשתו של סנקס, וגילמה את זוזושקה בהצגה "איבנוב" מאת אנטון צ'כוב שביים ארתור קוגן. ב-2015 גילמה את גברת פיצ'ם במחזמר אופרה בגרוש בתיאטרון הקאמרי. באותה שנה החלה לשחק במחזה "על האש" שכתב וביים דרור קרן בתיאטרון הקאמרי. ב-2016 החלה לגלם את לוטה לינדנטל, בלה, מוץ
ושחקנית בתיאטרון הפועלים במחזה "מפיסטו" מאת הלל מיטלפונקט (על פי קלאוס מאן) בבימויו של עמרי ניצן בתיאטרון הקאמרי. ב-2017 החלה לגלם את אליזבת פרוקטור במחזה "ציד המכשפות" מאת ארתור מילר בבימויו של גלעד קמחי בתיאטרון הקאמרי.
ב-2019 החלה לגלם את איילת בקומדיה "לא לריב" מאת גור קורן בבימויו של גלעד קמחי בתיאטרון הקאמרי.
ב-2012 עלתה בתיאטרון המדיטק ההצגה "המכשפה בבית ממול" אותה כתבה קפלן לצד יואב בר-לב שגם ביים. ההצגה קיבלה ציון לשבח על המחזה ועל המשחק בפסטיבל חיפה להצגות ילדים 2012. בהצגה מככבת השחקנית עירית נתן בנדק.

קריירה בטלוויזיה ובקולנוע

ב-2002 גילמה תפקידי אורח בסדרות הטלוויזיה "שאול" ו"בקצב הקצב" ששודרו ב"הוט". ב-2003 גילמה את רפ"ק ישראלה טביב בסדרת הטלוויזיה "פרנקו וספקטור" שביימו עמליה מרגולין ויוסף פיצ'חדזה. ב-2006 גילמה את חבצלת גינת בעונת השנייה של סדרת הטלוויזיה "ראש גדול" שביים עופר ויצמן. בין השנים 2006–2007 גילמה את יפית חביה, אישה מלאה ואינטליגנטית המנהלת מערכת יחסים עם הכדורגלן עובד (ליאור שמש), בטלנובלה של הוט "האלופה" שביים שי קפון. ב-2009 גילמה את זהבה, הדמות הנשית הראשית בסרט "סיפור גדול" שביימו ארז תדמור ושרון מימון (שגם כתב את התסריט לצד דני כהן סולל). על משחקה בסרט זה זכתה בפרס אופיר לשחקנית הראשית הטובה ביותר. ב-2011 גילמה את שרונה בסרטו של שמי זרחין "העולם מצחיק". ב-2012 גילמה את חני זנזורי אשתו של פיני (יובל סמו), התפקיד הנשי הראשי בסדרת הטלוויזיה "זנזורי" שכתב יובל פרידמן וביים בן בכר. ב-2013 גילמה אחות בסרט "מעשייה אורבנית" שכתב וביים אליאב לילטי. בשנת 2014 גילמה את עליזה בסדרת הדרמה "מתים לרגע", גילמה את רותי בסדרה "70 מיליון סיבות לעושר" שכתב שמוליק לוי וביים אופיר בביוף, וגילמה את אילנה בסדרה "שכונה" שכתב גיורא חמיצר וביים אורן שקדי. ב-2015 גילמה את שרה בסרט "תפוחים מן המדבר" שכתבו וביימו אריק לובצקי ומתי הררי על פי סיפור מאת סביון ליברכט.
השתתפה בפרסומות ל"תנובה" ו"סנו", והובילה את קמפיין האופנה של "רובנס" במשך שתי עונות. משמשת כפרזנטורית של חברת האופנה "undone".
ב-2016 השתתפה בסדרת דרמה המצליחה "בני ערובה" שמשודרת בערוץ 10. שיחקה בפרק של "סברי מרנן" בעונה 3 בתפקיד ענת, ארוסתו לשעבר של שי (דביר בנדק). ב-2017 השתתפה בסרטו של ניר ברגמן "להציל את נטע" וב"פוקסטרוט".

חיים פרטיים

נשואה לצלם ניתאי נצר, מתגוררת ברמת גן והיא אם לבן ובת.